**Nu te trezi, iubite**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu vreau să te trezesc , iubite,

E-atâta vară-n visul tău,

Iar soarele zâmbeşte galeş

Pe gura ce-o sărut doar eu.

Afară-i frig şi e urgie,

Urgia iernii urlă trist,

Dar prind scânteia de lumină

Din somnul tău, ca să rezist.

Mă înfăşor cu lanul verde

Ce flutură pe geana ta

Şi cerul îl culeg în palme

Să-l dau iubirii să il bea.

Nu te trezi, mai dormi, iubite,

E-atâta vară-n al tău vis

Că iarna a-nfrunzit deodată

Şi-a nins cu floare de cais.

5.02.2016